Rossiyada avtobus haydovchisi O‘zbekistonning besh nafar fuqarosi halok bo‘lgan YTH uchun sud qilinadi

Qozog‘istonlik avtobus haydovchisi O‘zbekistonning besh nafar fuqarosi halok bo‘lgan YTH bo‘yicha ayblov bilan Saratov oblastidagi sud oldida javob beradi. Bu haqda RIA Novosti Rossiya IIVning oblast bo‘yicha boshqarmasi matbuot xizmatiga asosan xabar qilmoqda.
YTH 2018 yil 17 noyabr kuni Saratov oblasti Ozinskiy tumani hududidan o‘tuvchi A-298 federal avtomobil yo‘lining 225-km.da sodir bo‘lgan. Yo‘lovchi avtobusi temir yo‘l poyezdi kesishmasida yuk poyezdi bilan to‘qnashgan. Natijada O‘zbekistonning besh fuqarosi halok bo‘ldi hamda haydovchi va uning sherigi, Qozog‘iston fuqarolari og‘ir ahvolda kasalxonaga yotqizildi. Politsiya 61 yoshli avtobus haydovchisiga nisbatan jinoiy ish ochdi.
«Haydovchiga RF Jinoyat kodeksining 264-moddasi 5-qismida - «Ikki va undan ortiq shaxsning o‘limiga sabab bo‘lgan yo‘l harakati qoidalarini buzish» - nazarda tutilgan jinoyatni sodir etish bo‘yicha ayblov qo‘yildi. Ayni paytda jinoyat ishi materiallari politsiya tergovchilari tomonidan sudga yuborildi», - deyiladi xabarda.
Haydovchi yetti yilgacha bo‘lgan muddatga ozodlikdan mahrum etilishi mumkin.
Politsiya aniqlashicha, ayblanuvchi Kaessbohrer avtobusini boshqarib, ko‘rish masofasi yomon bo‘lgan sharoitda svetoforning taqiqlovchi chirog‘i hamda tovush signalizatsiyasiga e'tibor bermay temir yo‘l kesishmasiga chiqib ketgan va yaqinlashib kelayotgan poyezdni sezmagan.